সোমবারই অনশন প্রত্যাহারের ঘোষণা মমতাবালা ঠাকুরের, কী বললেন তিনি?

ওয়েব ডেস্ক: তৃণমূলের সর্বভারতীয় সাধারণ সম্পাদক অভিষেক বন্দ্য়োপাধ্যায়ের আর্জিতে সাড়া মতুয়াদের। এসআইআরের প্রতিবাদে চলা অনশন প্রত্যাহারের কথা ঘোষণা করলেন রাজ্যসভার সাংসদ তথা মতুয়া মহাসংঘের সংঘাধিপতি মমতাবালা ঠাকুর। সোমবার দুপুর ১২টায় অনশন প্রত্যাহার রা হবে বলে জানিয়েছেন মমতাবালা ঠাকুর। সেই সঙ্গে ডাক দিয়েছেন বৃহত্তর আন্দোলনের। তিনি সাফ জানিয়েছেন, এসআইআরের নামে কোনও অন্যায় বরদাস্ত করা হবে না।

নাগরিকত্ব হারানোর আশঙ্কায় মতুয়ারা। ইতিমধ্য়ে SIR-এর প্রতিবাদে ঠাকুরবাড়িতে চলছিল অনশন। এই পরিস্থিতিতে মতুয়াদের পাশে দাঁড়াতে ঠাকুরনগরের ঠাকুরবাড়িতে গতকাল গিয়েছিলেন তৃণমূলের তিন প্রতিনিধি। অভিষেক বন্দ্যোপাধ্যায়ের বার্তা নিয়ে ঠাকুরবাড়িতে যান শশী পাঁজা, স্নেহাশিস চক্রবর্তী এবং তন্ময় ঘোষরা। অনশনকারীদের সঙ্গে কথা বলেন তাঁরা। এরপরই মমতা বালা ঠাকুর অনশন প্রত্যাহারের কথা জানান।

আরও পড়ুন: অভিষেকের বার্তা নিয়ে মতুয়াদের অনশন মঞ্চে তৃণমূলের প্রতিনিধি দল!

এদিন রাজ্যসভার সাংসদ তথা মতুয়া মহাসংঘের সংঘাধিপতি মমতাবালা ঠাকুর বলেন, “আগামিকাল বেলা বারোটার সময় অনশন তুলে নেওয়া হবে। অভিষেক বন্দ্যোপাধ্যায় চিঠি পাঠিয়েছেন। তাঁর চিঠিকে সম্মান জানাতে এই সিদ্ধান্ত।” এরপরই তিনি জানান, তবে অনশন তুলে নেওয়া হচ্ছে কারণ এবার বৃহত্তর আন্দোলনে শামিল হবেন তাঁরা। প্রসঙ্গত, বঙ্গে এসআইআরের সিদ্ধান্ত বিজেপির জন্য আদৌ ফলপ্রসু হবে কি না তা নিয়ে দ্বন্দ্বে দল। আতঙ্কিত মতুয়া মহাসংঘের আরেক সংঘাধিপতি শান্তনু ঠাকুরও। এসআইআরের ফলে কারও নাম বাদ গেলে প্রয়োজনে CAA করে নাগরিকত্ব দেওয়া হবে বলেই জানিয়েছেন তিনি। তবে সেই আশ্বাসে কাজের কাজ হয়নি। পরিবর্তে দিন যত গড়াচ্ছে, এসআইআর নিয়ে আতঙ্ক যেন মতুয়াদের মধ্যে আরও বাড়ছে। যার প্রভাব ভোটবাক্সে পড়তে পারে বলে আশঙ্কা করা হচ্ছে।